31997L0050
L 291/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 97/50/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 6 октомври 1997 година
за изменение на Директива 93/16/ЕИО относно улесняването на свободното движение на лекарите и взаимното признаване на техните дипломи, удостоверения и други официални документи за професионална квалификация
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 49, член 57, параграф 1 и параграф 2, първо и трето изречение и член 66 от него,
като взеха предвид предложението на Комисията (1),
като взеха предвид становището на Икономическия и социален комитет (2),
в съответствие с процедурата, предвидена в член 189б от Договора (3), в светлината на съвместния текст, одобрен на 28 май 1997 г. от Помирителния комитет,
като имат предвид, че е необходимо да бъдат въведени адекватни процедури за актуализиране на разпоредбите на член 5, параграф 3, член 7, параграф 2 и членове 26 и 27 от Директива 93/16/ЕИО (4) с оглед на честите промени, които настъпват в обучението и наименованията на медицинските специалности в различните държави-членки;
като имат предвид, че използването на процедурите, установени с Решение 87/373/ЕИО на Съвета от 13 юли 1987 г. за определяне на условията за упражняване на изпълнителните правомощия, предоставени на Комисията (5), би позволило да се подобри ефективността на процеса на вземане на решения от Общността, така че да се улесни действителното упражняване на правото на установяване и свободно предоставяне на услуги от лекарите специалисти, чиито права зависят от актуализирането на посочените по-горе разпоредби;
като имат предвид, че прилагането на предвидените в Решение 87/373/ЕИО процедури трябва да се извършва в зависимост от възприетия modus vivendi (6) в областта на комитологията, договорен между Европейския парламент, Съвета и Комисията, докато не се осъществи действителното преразглеждане на договорите, съгласно член Н, параграф 2 от Договора за Европейския съюз;
като имат предвид, че е уместно член 5, параграф 3 и член 7, параграф 2 да бъдат актуализирани по отношение на медицинските специалности, които са признати от две или повече държави-членки, и последните да бъдат включени в съответните списъци на наименованията на специалности всеки път, когато обучението в тези държави-членки съответства на минималните изисквания, посочени в Директива 93/16/ЕИО;
като имат предвид, че е основателно в членове 26 и 27 на посочената директива да бъде определен минималният период на обучение, съответстващ на нововъведените специалности и да бъдат преразглеждани останалите минимални периоди всеки път, когато е необходимо;
като имат предвид, че Комисията, след консултации с Комитета на висшите служители от здравеопазването, създаден с Решение 75/365/ЕИО (7), е в състояние да извърши необходимите промени на член 5, параграф 3 и член 7, параграф 2;
като имат предвид, че е желателно същият комитет, когато подпомага Комисията за извършване на промените на членове 26 и 27, да действа в качеството на управителен комитет;
като имат предвид, че Консултативният комитет за обучение на лекари, учреден в рамките на Комисията с Решение 75/364/EИО (8), изпраща до Комисията и до държавите-членки становища и препоръки в рамките на прилагането на Директива 93/16/ЕИО;
като имат предвид, че в случаите с граждани на държавите-членки, притежаващи дипломи, издадени от трети държави, е целесъобразно да се подходи към актуалните проблеми, които възникват при прилагането на секторните директиви, в рамките на общата система за признаване на дипломите за висше образование, свидетелстващи за професионални квалификации,
ПРИЕХА НАСТОЯЩАТА ДИРЕКТИВА:
Член 1
Директива 93/16/ЕИО се изменя, както следва:
1.
В член 5 се добавя следният параграф 4:
„4. Списъкът на наименованията, включен в параграф 3, се променя съгласно процедурата, предвидена в член 44а, параграф 2.“;
2.
В член 7 се добавя следният параграф 3:
„3. Списъкът на наименованията, включен в параграф 2, се променя съгласно процедурата, предвидена в член 44а, параграф 2.“;
3.
В членове 26 и 27 се добавя следната алинея:
„Списъкът на минималните периоди на специално обучение, посочени в настоящия член, се изменя съгласно процедурата, предвидена в член 44а, параграф 3.“;
4.
Добавя се следният член 44а:
„Член 44а
1. При прилагането на процедурите, предвидени в настоящия член, Комисията се подпомага от Комитета на висшите служители от здравеопазването, създаден с Решение 75/365/ЕИО (9).
2. Представителят на Комисията внася в Комитета проект за мерките, които предстои да бъдат предприети. Комитетът дава становището си по този проект в срок, който може да бъде определен от председателя в зависимост от спешността на съответния въпрос, или ако е необходимо, чрез гласуване.
Становището се вписва в протокола; освен това, всяка държава-членка има право да поиска отразяването на нейната позиция в този протокол.
Комисията взема предвид предимно становището на Комитета. Тя информира Комитета за начина, по който е взела предвид това становище.
3. Представителят на Комисията внася в Комитета проект за мерките, които следва да бъдат предприети. Комитетът дава становището си по този проект в срок, който може да бъде определен от председателя в зависимост от спешността на съответния въпрос. Становището се приема с мнозинството, предвидено в член 148, параграф 2 от Договора за приемане на решенията, които Съветът трябва да вземе по предложение на Комисията. При гласуването в Комитета гласовете на представителите на държавите-членки се претеглят по начина, определен в цитирания по-горе член. Председателят не участва в гласуването.
Комисията приема мерки, които следва да се прилагат незабавно. Ако, обаче, те не съответстват на даденото от Комитета становище, Комисията незабавно уведомява Съвета за тези мерки.
В този случай:
a)
Комисията отлага прилагането на приетите от нея мерки за период от два месеца, считано от датата на уведомяването;
б)
Съветът, като решава с квалифицирано мнозинство, може да вземе различно решение в срока, предвиден в точка a).
Член 2
Настоящата директива влиза в сила в деня след публикуването ѝ в Официален вестник на Европейските общности.
Член 3
Адресати на настоящата директива са държавите-членки.
Съставено в Брюксел на 6 октомври 1997 година.